33. ΑΝΑΓΚ. ΝΟΜΟΣ 2640 της 6/11 Νοεμ. 1940 Περί συμπληρώσεως των περί Αγροτικής Τραπέζης κειμένων διατάξεων. Άρθρ.1.-Εν περιπτώσει γενικής ή μερικής επιστρατεύσεως, ή οπωσδήποτε στρατεύσεως, εάν στρατευόμενός τις, εκ των δικαιουμένων λαμβάνειν οιουδήποτε είδους δάνεια παρά της Αγροτικής Τραπέζης της Ελλάδος, συμφώνως τω Καταστατικώ της, δεν ήθελε πληρεξουσιοδοτήσει τινά, έστω και δι’ απλής επιστολής, δια την εκμετάλλευσιν και διαχείρισιν της περιουσίας του, δύνανται αντί τούτου, και κατά το διάστημα της απουσίας του, να δανείζωνται παρά της ρηθείσης Τραπέζης ως ο στρατευόμενος, και κατά σειράν προτεραιότητος, η σύζυγος του στρατευομένου ή οι ανιόντες αυτού ή τα τέκνα του, άρρενα ή θήλεα συμπληρώσαντα το δέκατον όγδοον έτος της ηλικίας των ή οι αδελφοί ή αι αδελφαί αυτού. Άρθρ.2.-Προκειμένου περί καπνών, θα είναι δυνατόν να υποβάλωνται προς τας οικείας οικονομικάς αρχάς, παρ’ ενός των ως άνω καθοριζομένων προσώπων, και αι αιτήσεις δια την χορήγησιν αδείας καλλιεργείας καπνού και αι δηλώσεις παραγωγής καπνού δια την θεώρησιν αυτών, ως αδειών κατοχής κλπ. δυναμένου του προσώπου τούτου και εις την περίπτωσιν ταύτην να δανείζηται παρά της Αγροτικής Τραπέζης δια της λήψεως δανείων καλλιεργητικών ή επί πλασματικώ ενεχύρω δια λογαριασμόν του στρατευθέντος. Άρθρ.3.-Παν πρόσωπον εκ των ανωτέρω καθοριζομένων, δανειζόμενον παρά της Αγροτικής Τραπέζης θεωρείται έναντι ταύτης ενεργούν ως εντολοδόχος του στρατευθέντος, πάσα δε προς τον άνω σκοπόν πράξις του υποχρεοί γενικώς απέναντι της Αγροτικής Τραπέζης τον στρατευθέντα. Άρθρ.4.-Εάν ο παρά της Αγροτικής Τραπέζης της Ελλάδος δανεισθείς κατά τον ανωτέρω τρόπον επιδείξη δόλον ή αμέλειαν κατά την χρησιμοποίησιν, εκμετάλλευσιν και διαχείρισιν της περιουσίας του στρατευθέντος, υπέχει απέναντι μεν της Αγροτικής Τραπέζης τας εκ του Καταστατικού της δια τους οφειλέτας της απορρεούσας ευθύνας, απέναντι δε του στρατευθέντος ευθύνεται αστικώς. Αι διατάξεις των άρθρ. 1-4 εφηρμόσθησαν και δια τους πληγέντας εκ δηώσεων και άλλων καταστροφών προκληθεισών εκ πολεμικών γεγονότων, τους δικαιουμένους δανεισμού παρά της Α.Τ.Ε. δια του Νόμ. 1647/1944 (κατωτ. αρ. 45), μέχρι λήξεως της διεθνούς εμπολέμου καταστάσεως. Άρθρ.5.-1.Εν περιπτώσει μη καλλιεργείας δι’ οιονδήποτε λόγον, αγροτικών εκτάσεων υπό των ενδιαφερομένων και εχόντων προς τούτο νόμιμον δικαίωμα, δύναται η Τοπική Επιτροπή Πολιτικής Επιστρατεύσεως να προβαίνη, δια της Υπηρεσίας Μηχανικής Καλλιεργείας, εις την καλλιέργειαν των ως άνω εκτάσεων, χωρίς ν’ απαιτείται προς τούτο προηγουμένη ρητή συγκατάθεσις των ενδιαφερομένων. 2.Εις περίπτωσιν επίσης καθ’ ην δια γενικωτέρους λόγους ή δι’ ειδικούς τεχνικούς τοιούτους, επιβάλλεται η καλλιέργεια και άλλων ακαλλιεργήτων εκτάσεων ως είναι λ.χ. αι συνεχόμεναι τοιαύται, αι ρηθείσαι υπηρεσίαι δύνανται να προβαίνωσι εις την καλλιέργειαν και των εκτάσεων τούτων εις βάρος των ως άνω προσώπων, άνευ επίσης ρητής συγκαταθέσεως τούτων. 3.Η αξία της γενομένης παρά των ως άνω υπηρεσιών εργασίας, θα καταβάλληται παρά της Αγροτικής Τραπέζης της Ελλάδος, κατόπιν εκδόσεως πιστοποιήσεως υπό της αρμοδίας υπηρεσίας και χρεώσει των ως άνω προσώπων. Ταύτα θεωρούνται κατά τεκμήριον, ως οφειλέται της Αγροτικής Τραπέζης, δυναμένης επί τη βάσει της ρηθείσης εγγραφής και πιστοποιήσεως να επιδιώξη την είσπραξιν των ως άνω καταβολών δι’ όλων των επιτρεπομένων εκ του Καταστατικού της προνομιακών μέσων. 4.Εις περίπτωσιν καθ’ ην υπό της Τοπικής Επιτροπής Πολιτικής Επιστρατεύσεως, ήθελεν ανατεθή η εκμετάλλευσις υπό των της Υπηρεσίας Μηχανικής Καλλιεργείας ή άλλης αρμοδίας υπηρεσίας κατά τον ανωτέρω τρόπον καλλιεργηθεισών εκτάσεων, εις πρόσωπα υπό ταύτης οριζόμενα, η ως άνω εργασία καλλιεργείας εκτελείται χρεώσει του αναλαμβάνοντος την εκμετάλλευσιν. 5.Εις την περίπτωσιν καθ’ ην πάντα τα ως άνω πρόσωπα, ήθελον υπογράψει δια την ρηθείσαν αιτίαν δανειστικά προς την Αγροτικήν Τράπεζαν έγγραφα, η αξία της εργασίας καλλιεργείας των κτημάτων των θα καταβάλληται υπό ταύτης εις τας αρμοδίας Υπηρεσίας δια παρακρατήσεως εκ του προϊόντος του δανείου. Εφαρμογήν του άρθρ. 5 και επί εργασιών δι’ ιδιωτικών ελκυστήρων περιέχει το άρθρ. 11 Α.Ν. 2918 (τ. 16). Άρθρ.6.-Πάσαι αι γενόμεναι παρά της Αγροτικής Τραπέζης δια την άνω αιτίαν και καθ’ οιονδήποτε τρόπον καταβολαί, τελούσιν υπό την εγγύησιν του Ελληνικού Δημοσίου, αναλαμβάνοντος την υποχρέωσιν της εξοφλήσεώς των εντός διετίας αφ’ ης εγένοντο αι καταβολαί, εφόσον κατά το εν τω μεταξύ χρονικόν διάστημα δεν ήθελεν επιτευχθή υπό της Αγροτικής Τραπέζης η παρά των υποχρέων είσπραξίς των. Σελ. 201 Αγροτική Τράπεζα 12.Θ.ζ.33 Άρθρ.7.-Επίσης η Αγροτική Τράπεζα δικαιούται να καταβάλη το αντίτιμον εντολών εκδιδομένων ή εκδοθησομένων επ’ ονόματι στρατευομένων δια την συγκέντρωσιν πάσης φύσεως προϊόντων εις τους κομιστάς αυτών εκ των εν άρθρ. 1 αναφερομένων προσώπων, άνευ ευθύνης της και υπό τους όρους του παρόντος νόμου. Άρθρ.8-9.-(Αντικαθίστανται η περίπτ. ε΄ της παραγρ. 1 του άρθρ. 1 και το πρώτον εδάφιον της παραγρ. 2 του άρθρ. 5 του Α.Ν. 271, ανωτ. αρ. 24). Άρθρ.10.-Κυρούται η κατά την Α΄ Συνεδρίασιν της 14 Ιαν. 1938 ληφθείσα απόφασις του Υπουργικού Συμβουλίου έχουσα ούτω: «Το Υπουργικόν Συμβούλιον έχον υπ’ όψιν την παράγρ. 4 του άρθρ. 1 από της 12 Νοεμ. 1936 υπογραφείσης συμβάσεως μεταξύ του Ελληνικού Δημοσίου και της Α.Τ.Ε. «περί αναθέσεως της Διοικήσεως του Ταμείου Γεωργικών Ασφαλειών εις την Α.Τ.Ε. της κυρωθείσης δια του υπ’ αριθ. 350/1936 Α.Ν. Αποφασίζει ότι δεν έχουσιν εφαρμογήν, προκειμένου περί του Ταμείου Γεωργικών Ασφαλειών, αι γενικαί περί εποπτείας των Νομικών Προσώπων Δημοσίου Δικαίου των υπαγομένων εις την αρμοδιότητα του Υπουργείου Γεωργίας διατάξεις του υπ’ αριθ. 574/37 Α.Ν. (τ. 16) και εξακολουθούν ισχύουσαι αι διατάξεις της παραγρ. 4 του άρθρ. 1 της ως άνω συμβάσεως «περί ασκήσεως της εποπτείας και του ελέγχου των εργασιών του Ταμείου Γεωργικών Ασφαλειών από της απόψεως της νομιμότητος υπό του Εποπτικού Συμβουλίου της Αγροτικής Τραπέζης της Ελλάδος. Η παρούσα απόφασις κυρωθήσεται δια νόμου».